b'\n_START_ARTICLE_\nRhapsody of Fire\n_START_SECTION_\nYhtyeen historiaa\n_START_PARAGRAPH_\nYhtyeen nimi oli alun perin Thundercross, perustajaj\xc3\xa4senin\xc3\xa4 Luca Turilli ja Alex Staropoli. Nimi vaihtui my\xc3\xb6hemmin Rhapsodyksi, koska vanha nimi ei en\xc3\xa4\xc3\xa4 kuvastanut Turillin sinfonista, keskiaikaista \xc3\xa4\xc3\xa4nimaailmaa. Kuten Staropoli sanoi haastattelussaan: "Elokuvissa k\xc3\xa4ytet\xc3\xa4\xc3\xa4n kaikenlaista musiikkia, metallista klassiseen musiikkiin, nopeista kappaleista hitaisiin. P\xc3\xa4\xc3\xa4timme kutsua musiikkiamme sinfoniseksi, eeppiseksi Hollywood-metalliksi, koska my\xc3\xb6s Rhapsodyn musiikissa on monenlaisia vaikutteita."_NEWLINE_Ennen ensimm\xc3\xa4isen levyn Legendary Talesin, levytyst\xc3\xa4 yhtyeeseen liittyi Labyrinthiss\xc3\xa4 laulanut Fabio Lione, ja kolmannelta levylt\xc3\xa4 l\xc3\xa4htien mukana on ollut saksalaisessa Sieges Even -kokoonpanossa soittanut rumpali Alex Holzwarth. Kiertueilla Rhapsodyss\xc3\xa4 soittavat basisti Patrice Guers, joka korvasi yhtyeen pitk\xc3\xa4aikaisen basistin Alessandro Lottan sek\xc3\xa4 kakkoskitaristi Dominique Leurquin._NEWLINE_Viidell\xc3\xa4 studiolevyll\xc3\xa4\xc3\xa4n Rhapsody on kertonut faneilleen keskiaikaisen fantasiatarinan, Emerald sword sagan. Saagan jokainen kappale johdattelee eteenp\xc3\xa4in tarinaa, joka sai p\xc3\xa4\xc3\xa4t\xc3\xb6ksens\xc3\xa4 Power of the Dragonflame -levyll\xc3\xa4 2002. Syksyll\xc3\xa4 2004 Rhapsody julkaisi eeppisen albumin, Symphony of Enchanted Lands II: The Dark Secret, jonka kertojana kuultiin arvostettu n\xc3\xa4yttelij\xc3\xa4 Christopher Lee. Kev\xc3\xa4\xc3\xa4ll\xc3\xa4 yhtye jatkoi yhteisty\xc3\xb6t\xc3\xa4 Leen kanssa ja levytti The Magic of the Wizards Dream -singlen._NEWLINE_Rhapsody joutui hein\xc3\xa4kuussa 2006 vaihtamaan nimens\xc3\xa4 tekij\xc3\xa4noikeudellisista syist\xc3\xa4 muotoon Rhapsody of Fire. Yhtyeen mukaan t\xc3\xa4m\xc3\xa4 kuvastaa heid\xc3\xa4n musiikkinsa uutta aikakautta. 25. syyskuuta 2006 yhtye julkaisi Euroopassa uuden albuminsa Triumph or Agony._NEWLINE_Vuonna 2007 Rhapsody Of Fire julkaisi ensimm\xc3\xa4isen live-dvd:ns\xc3\xa4 nimelt\xc3\xa4 Visions From The Enchanted Lands. Dvd sis\xc3\xa4lt\xc3\xa4\xc3\xa4 materiaalia Kanadan ja Saksan keikoilta. Lis\xc3\xa4ksi kaksi uutta kappaletta, Age of the Red Moon ja Power of Thy Sword (Manowar-cover) sek\xc3\xa4 musiikkivideoita ja "making of" -dokumentteja. Vuonna 2010 julkaistiin uusi studioalbumi nimelt\xc3\xa4 The Frozen Tears of Angels, joka on yhtyeen ensimm\xc3\xa4inen julkaisu levytys-yhti\xc3\xb6 Nuclear Blastin kanssa._NEWLINE_16. elokuuta 2011 Rhapsody of Firen p\xc3\xa4\xc3\xa4asiallinen s\xc3\xa4velt\xc3\xa4j\xc3\xa4 ja sanoittaja, toinen perustajaj\xc3\xa4sen ja soolokitaristi Luca Turilli sek\xc3\xa4 basisti Patrice Guers erosivat yhtyeest\xc3\xa4 perustaakseen uuden yhtyeen. Yhtyeeseen tulee kuulumaan heid\xc3\xa4n lis\xc3\xa4kseen Rhapsody of Firen entinen livekitaristi Dominique Leurquin ja rumpali Alex Holzwarth. Yhtyeen mukaan eroaminen tapahtui yhteisymm\xc3\xa4rryksess\xc3\xa4. 1. syyskuuta 2011 Oliver Holzwarth, rumpali Alex Holzwarthin veli, liittyi Rhapsody of Firen basistiksi, ja 27. syyskuuta toiseksi kitaristiksi nimettiin Roberto De Micheli._NEWLINE_Yhtyeen managerina toimii Joey DeMaio, joka on Magic Circle Music -levy-yhti\xc3\xb6n perustaja, Manowarin basisti ja HolyHell-yhtyeen tuottaja.'